SCBS ชี้ AOT ชะลอ “เทอร์มินอล 2” ไม่กระทบ ยันเดินหน้าประมูล “ดิวตี้ฟรี” ตามแผน!
SCBS ชี้ AOT ชะลอ "เทอร์มินอล 2" ไม่กระทบ ยันเดินหน้าประมูล "ดิวตี้ฟรี" ตามแผน!
21 พ.ย. 2561

บริษัท ท่าอากาศยานไทย จำกัด (มหาชน) หรือ AOT เปิดเผยว่า คณะกรรมการ ทอท.มีมติเห็นชอบ แนวทางการดำเนินงานโครงการพัฒนาท่าอากาศยานสุวรรณภูมิ (ทสภ.) ตามที่ฝ่ายบริหาร ทอท.เสนอ โดยเห็นควรชะลอโครงการก่อสร้างอาคารผู้โดยสารหลังที่ 2 ทสภ. และให้ ทอท. เสนอ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) หรือ สภาพัฒน์เร่งรัดการดำเนินงานโครงการก่อสร้างทางวิ่งเส้นที่ 3 และงานก่อสร้างส่วนต่อขยายอาคารผู้โดยสารด้าน ทิศตะวันตก ทสภ. (West Expansion) เพื่อนำเสนอคณะรัฐมนตรีพิจารณาอนุมัติทั้งสองโครงการไปก่อน
ทั้งนี้เนื่องจากกรณีมีผู้สงสัยเกี่ยวกับโครงการก่อสร้างอาคารผู้โดยสารหลังที่ 2 ทสภ. ว่า ทอท.ดำเนินโครงการฯ ไม่ตรงตามรายงานผลการศึกษาขององค์การการบินพลเรือนระหว่างประเทศ (International Civil Aviation Organization) หรือ ICAO และไม่เป็นไปตามแผนแม่บท ทสภ.
ดังนั้น เพื่อให้การดำเนินงานตามโครงการฯ เป็นไปด้วยความรอบคอบ ทอท.ได้ทำหนังสือสอบถาม ขอความเห็นจาก ICAO ในฐานะผู้จัดทำรายงานผลการศึกษาแผนแม่บท ทสภ.เพื่อขอความชัดเจนเกี่ยวกับการใช้ประโยชน์ที่ดินบริเวณด้านทิศเหนือของอาคารเทียบเครื่องบิน A (Concourse A) ซึ่งเป็นพื้นที่ที่ ทอท.จะใช้ดำเนินการก่อสร้างอาคารฯ
นอกจากนี้มีกรณีที่บริษัทที่ไม่ได้รับการพิจารณาให้เป็นผู้ชนะการประกวดแบบ ได้ยื่นฟ้องคดีต่อศาลปกครองกลาง ซึ่ง ทอท.ได้เสนอเรื่องหารือข้อกฎหมายต่อสำนักงานคดีปกครอง สำนักงานอัยการสูงสุดแล้ว  ขณะนี้อยู่ระหว่างรอผลการพิจารณาข้อหารือ
ดังนั้น ทอท.จึงมีความเห็นว่า เพื่อเป็นการรักษามาตรฐานด้านความปลอดภัยและระดับคุณภาพในการให้บริการ (Level of Service) ของ ทสภ.ให้เทียบเท่าท่าอากาศยานชั้นนำระดับโลก จึงขอชะลอโครงการก่อสร้างอาคารผู้โดยสารหลังที่ 2 ทสภ.จนกว่าจะได้ข้อสรุปผลการหารือจากผู้เกี่ยวข้อง โดยให้ฝ่ายบริหาร ทอท.รวบรวมข้อเท็จจริง และความคิดเห็นจากภาคส่วนต่าง ๆ เพิ่มเติม รวมถึงผลการพิจารณาของ ICAO และสำนักงานอัยการสูงสุด และเสนอแนวทางดำเนินการให้คณะกรรมการ ทอท.พิจารณาต่อไป
นอกจากนี้ คณะกรรมการ ทอท.มีมติอนุมัติโครงการกระตุ้นตลาดด้านการบินและการท่องเที่ยวไทยระยะสั้น ณ ท่าอากาศยานสุวรรณภูมิ (ทสภ.) และท่าอากาศยานภูเก็ต (ทภก.) ตามที่ฝ่ายบริหาร ทอท.เสนอ เพื่อเป็นการสนับสนุนนโยบายของรัฐ ตามมติคณะรัฐมนตรีเมื่อ 6 พฤศจิกายน 2561 ซึ่งให้ยกเลิกอัตราค่าธรรมเนียมตามมาตรา 12 (1) ประเภทนักท่องเที่ยว (ชนิดใช้ได้ครั้งเดียว) เป็นการชั่วคราว พ.ศ.2561 ระหว่างวันที่ 1 ธันวาคม 2561 – 31 มกราคม 2562  จำนวน 21 ประเทศ เพื่อกระตุ้นและส่งเสริมการท่องเที่ยวอย่างต่อเนื่อง รวมถึงการปรับปรุงโครงสร้างอุตสาหกรรมการท่องเที่ยวที่สำคัญ เพื่อรองรับนักท่องเที่ยวที่จะเข้ามาในอนาคต
โดย ทอท.พิจารณาโครงการกระตุ้นการตลาดด้านการบินฯ บนพื้นฐานท่าอากาศยานทั้ง 6 แห่งที่ ทอท.บริหารงานแล้ว พบว่า ท่าอากาศยานแม่ฟ้าหลวง เชียงราย (ทชร.) และท่าอากาศยานหาดใหญ่ (ทหญ.) ปัจจุบันมีโครงการในลักษณะเดียวกันอยู่แล้ว ในขณะที่ท่าอากาศยานดอนเมือง (ทดม.) มีหลุมจอดไม่เพียงพอต่อความต้องการของสายการบินในปัจจุบัน และท่าอากาศยานเชียงใหม่ (ทชม.) ไม่สามารถขยายระยะเวลาลงจอดอากาศยานได้เกินกว่าเวลา 24.00 น. ดังนั้น จึงสามารถดำเนินโครงการกระตุ้นตลาดด้านการบินฯ ใน 2 ท่าอากาศยานที่เหลือ คือ ทสภ.และ ทภก. โดยโครงการดังกล่าวมีสาระสำคัญคือ
ด้าน นายนิตินัย ศิริสมรรถการ กรรมการผู้อำนวยการใหญ่ AOT เปิดเผยว่า บริษัทฯ เตรียมร่างหลักเกณฑ์ประกวดราคา (TOR) ร้านค้าปลอดภาษี (ดิวตี้ฟรี) ที่ท่าอากาศยานสุวรรณภูมิเพื่อเสนอให้คณะกรรมการบริษัทพิจารณาได้ในการประชุมเดือน ม.ค.62 โดยจะไม่รวมพื้นที่ภายในอาคารผู้โดยสารหลังที่ 2 (Terminal 2) หลังจากวันนี้ คณะกรรมการบริษัทเห็นควรชะลอโครงการก่อสร้างอาคารผู้โดยสารหลังที่ 2 ออกไปก่อนจนกว่าจะได้ข้อเท็จจริง ซึ่งรอผลหารือของสำนักงานอัยการสูงสุด และความเห็นจาก ICAO
อย่างไรก็ตาม บล.ไทยพาณิชย์ ระบุในบทวิเคราะห์เกี่ยวกับกรณีดังกล่าวว่า ไม่มีผลกระทบต่อประมาณการกำไรของบล.ไทยพาณิชย์ เนื่องจากยังไม่ได้รวม Terminal 2 นี้ไว้ เพราะโครงการนี้เป็นเพียงแค่แผนและยังไม่ได้ผ่านการอนุมัติจาก ครม.
ส่วนของการประมูลพื้นที่เชิงพาณิชย์ AOT เตรียมร่างหลักเกณฑ์ประกวดราคา (TOR) ร้านค้าปลอดภาษี (ดิวตี้ฟรี) ที่ท่าอากาศยานสุวรรณภูมิเพื่อเสนอให้คณะกรรมการบริษัทพิจารณาได้ในการประชุมเดือน ม.ค.62 ซึ่งจะเป็นพื้นที่ในอาคารเดิมและพื้นที่ใน Satellite terminal (ส่วนขยาย phase 2) โดยจะไม่รวมพื้นที่ภายในอาคารผู้โดยสารหลังที่ 2 (Terminal 2)
โดยก่อนหน้านี้ บล.ไทยพาณิชย์ ระบุในบทวิเคราะห์ว่า AOT รายงานกำไรไตรมาส 3/61 เป็นไปตามคาด โดยมีกำไรสุทธิไตรมาส 3/61 (เม.ย.-มิ.ย.61) จำนวน 6.4 พันล้านบาท เพิ่มขึ้น 19% เมื่อเทียบจากปีก่อน แต่ลดลง 12% เมื่อเทียบจากไตรมาสก่อน กำไรออกมาตามท SCBS และตลาดคาดไว้
สำหรับกำไรงวด 9 เดือน หากหักรายการพิเศษออกไป พบว่า กำไรปกติอยู่ที่ 1.99 หมื่นล้านบาท เพิ่มขึ้น 19% เมื่อเทียบจากปีก่อน และคิดเป็นสัดส่วน 79% ของประมาณการกำไรปกติทั้งปีของ SCBS ซึ่งใกล้เคียงกับค่าเฉลี่ยในอดีตของบริษัทที่ 80% โดยยังคงประมาณการกำไรปกติปี 2561 (ต.ค.60 -ก.ย. 61) ไว้ที่ 2.53 หมื่นล้านบาท เพิ่มขึ้น 16% เมื่อเทียบจากปีก่อน